Omnibus presentes litteras inspecturis, Martinus, Senon. ecclesie thesaurarius, domini regis Francie illustris capellanus, in Domino salutem. Notum facimus quod cum nobis datum esset intelligi ex relatione plurimorum quod quando nostri homines et femine, ratione thesaurarie nostre, matrimonialiter copulabantur cum aliis hominibus et feminabus domini regis, vener. virorum decani et capituli ecclesie Senon., vel aliorum quorumcunque hominibus et feminabus, et exinde liberi procreabantur, nullus nobiscum partiebatur, sed proprie nostre ratione thesaurarie nostri remanere debebant; super hiis multociens inter predecessores nostros dicte ecclesie thesaurarios et quosdam alios fuisset, ut intelleximus, diucius altercatum, nos altercationi hujusmodi finem imponere cupientes, cum plures suis hominibus et feminabus inhibere dicerent ut ipsi cum nostris hominibus et feminabus se matrimonialiter copularent, propter quod nobis et thesaurarie nostre dampnum non modicum ac periculum animarum credimus imminere; idcirco, bonorum freti consilio, domino regi, decano et capitulo Senon. et omnibus aliis quibuscunque sponte concedimus et provide, quod de cetero sui homines et femine cum hominibus et feminabus nostris matrimonialiter possint libere copulari, ita quod liberi, sive pueri ab hominibus et feminabus procreati et imposterum procreandi dividantur, secundum patrie consuetudines et statuta, seu etiam partiantur inter nos et illos quorum homines et feminas nostris matrimonialiter de cetero contigerit copulari. In quorum omnium testimonium et munimen, presentes litteras sigilli nostri munimine duximus roborandas. Datum, Parisius, die veneris post Brandones, anno Domini Mº CCº septuagesimo-octavo.